Worcester F 80 Distinctiones

240 Seruire

Seruire.[[1]](#footnote-1) *Nemo potest duobus dominis seruire*, Matt. 6[:24]. Deo, scilicet, et peccato. Et hoc propter repugnanciam duorum, quia vbi est Deus, non est peccatum, Item propter contrarietatem seruorum, quia seruus Dei bonus, seruus peccati malus. Item, propter diuersitatem premiorum, quia [Rom. 6:23]: *Stipendia peccati, mors,* inferni, *Gratia Dei, uita eterna.* Quidam nempe seruiunt pallido et nocturno ydolo lune quod fabricat inuidia. Alii ydolo Martis qui dicitur deus belli quod depingit ira. Alii ydolo Mercurii qui est deus mercatorum quod depingit auaricia. Alii idolo Jouis cui attribuitur tonare et fulminare quod depingit superbia. Alii ydolo Veneris quod depingit luxuria. Alii ydolo tardo Saturni qui vix in triginta annis explet cursum suum quod depingit accidia. Alii ydolo solis qui humores consumit quod depingit gula. Contra

/fol. 302va/

quos dicitur Psal. [91:5]: *Delectasti me, Domine, in factura tua.* Item quidam seruiunt ex dileccione vt virtuosi, quidam ex coaccione ut captiui, quidam ex conduccione ut mercenarii.

¶ Item [1] Reg. 7[:3]: dicitur, *Preparate corda vestra Domino, et seruite* illi *soli.* Non enim placent serui rebelles, ceci, contenciosi, infideles, sompnolenti, leprosi, fetidi. Ergo *preparate corda vestra,* ne sitis Deo rebelles per superbiam, ceci per inuidiam, contenciosi per iracundiam, infideles per auariciam, sompnoti per accidiam, leprosi per luxuriam, fetidi per gulam *et seruite* illi, scilicet ab istis viciis per penitentiam elengando gratiam[[2]](#footnote-2) oblatam non respuendo. Gratia nempe ad ostium stat se offerendo sed foris non errumpet secundum illud Apo. 3[:20]: *Ego sto ad ostium, et pulso*, *si quis mihi apperuerit*, etc.

¶ Incumbit etiam nobis seruire Christo ratione creacionis, quia sumus serui eius originarii. Ratione recreacionis qua sumus serui eius empticii. Ratione premiacionis quoniam sumus serui eius conducticii. Conduxit, enim, nos *ex denario diurno* illo interiabili quem laborantibus in vineam[[3]](#footnote-3) erogabit. De primo Ysai. 44[:2]: *Hæc dicit Dominus seruans* me, ex *utero* seruum sibi. De secundo Ysai. 44[:21-22]: *Servus meus es tu Israël*, sequitur, *revertere ad me, quoniam* ego *redemi te*. De tercio, Matt. 25[:21]: *Serve bone, et fidelis* intra in gaudium Domini tui.

¶ Item seruiendum est Deo libenter cum tota beneuolencia, Psal. [17:45]: *Populus quem non cognovi servivit mihi.* Secundo, fideliter cum tota diligencia, Matt. 25[:21]: *Euge serve bone, et fidelis.* Tercio, vigilanter sine negligencia, Luc. 12[:43]: *Beatus ille servus quem, cum venerit dominus, invenerit* vigilantem.

¶ Item in serui commendantur tria. Fidelitas, Eccli. 33[:31]: *Si est tibi servus fidelis, sit tibi quasi anima tua*.[[4]](#footnote-4) Secundo operositas, Matt. 20[:6-7]: *Quid hic statis tota die otiosi?* Tercio sagacitas, Eccli. 7[:23]: *Servus sensatus sit tibi dilectus* quasi anima tua.

¶ Item tribus de causis seruus non implet voluntatem domini sui. Aut quia graue est quod imponitur sibi aut quia quamuis non faciat non timet supplicium aut quia non faciat, non

/fol. 302vb/

sperat premium. Sed in mandatis Christi primum non excusat quia canonica [1] Joan. 5[:3]: *Mandata ejus gravia non sunt*. Nec secundum quia si feceris non euades supplicium, Luc. 12[:47]: *Qui cognovit voluntatem domini sui, et non facit* plagis, *vapulabit multis*. Nec tercium, quia ex facto premium consequeris, Joan. 12[:26]: *Ubi sum ego, illic et minister meus erit*. Matt. 12[:50]: *Quicumque fecerit voluntatem Patris mei, qui in cælis est, ipse* intrabit in regnum celorum.

¶ Item seruus[[5]](#footnote-5) incuruatur sub onere pro quo *desiderat vmbram*, Job 7[:2]. Etiam [Eccli. 33:27]: *Servum inclinant operationes assiduæ*. Secundo, seruus flagellatur pro scelere, quia *Servo pessimo latus sanguinare*, Eccli. 42[:5]. Tercio, seruus est ingratus beneficio de quo conqueritur, Job 19[:16]: *Servum meum vocavi, et non respondit: ore proprio deprecabar illum*. Et Prou. 29[:21]: *Qui delicate a* puero *nutrit servum suum postea sentiet* illum *contumacem*.

¶ Quarto, seruus est elatus in domino quod deplorat Jeremias Tre. 5[:8]: *Servi dominati sunt nostri*. Et Prou. 30[:21-23]: *Per tria movetur terra,* *et quartum* quod *non* *potest sustinere* *per seruum, cum regnauerit; per stultum, cum* saciatus *fuerit, per odiosa muliere cum in matrimonio assumpta* fuerit et *per ancillam, cum haeres fuerit domine sue*. Quinto, seruus remotus est a consilio, quia Joan. 15[:15]: *Servus* nesciat *quid faciat dominus ejus*. Sexto, seruus amotus est pro libito, Joan 8[:35]: *Servus non manet in domo in æternum*.

1. Seruire ] Lambeth begins this chapter: Nemo potest duobus… with the “N” capitalized. [↑](#footnote-ref-1)
2. gratiam ] *add.* ~~elongatam~~ F 80. [↑](#footnote-ref-2)
3. in vineam ] Lambeth, f 128 *om.* F 80. [↑](#footnote-ref-3)
4. tua ] *add.* ~~¶ Item tribus de causis~~ F 80. [↑](#footnote-ref-4)
5. seruus ] Lambeth, F 128 *om.*  F80. [↑](#footnote-ref-5)